
Interlingua adopta: vocabulario internationale, orthographia latinó, 
sine grammatica. Exemplo: ad, in. et, non, decem; thema-ablativo 
rosa, anno, dente, cornu, die, novo, me, te. se, illo, uno: nominativo 
prisma, breve, nos, cos, duo, qui; imperativo ama, habe, scribe, audi, 
es, fi; irregulares imita, vol, pote, que ex quem. Plurale logico in -s. 


HISTORIA 


Latino es lingua internationale ab tempore de imperio Romano, 
per toto medio zevo, et in scientia usque ultimo seculo. Mathema- 
ticos Leibniz (1646-1716), Newton (1643-1727), Eulero (1707-1783), 
Gauss (1777-1855), etc., scribe quasi semper in latino. 

Hodie quasi omne auctore scribe in proprio lingua nationale, id 
es, in plure lingua neolatino, in plure germanico, in plure slavo et in 
nipponico. Tale multitudine de linguas, in labores de interesse com- 
mune ad toto humanitate, constitue magno obstaculo ad progressu. 

Plure propone de reveni ad latino scholastico, et non seque 
proprio consilio. Octo anno de studio, quale es facto in nostro 
scholas, non suffice pro posside latino, 

Alios propone uno lingua nationale. Nos pote lege uno lingua 
extraneo, post tempore non longo, sed pro scribe in isto lingua cum 
regulas de grammatica, es necessario plure et plure anno. 

In fine, alios propone linguas plus aut minus artificiale. 

DESCARTES, in anno 1629, imagina lingua, que « publico pote 
lege et scribe, cum solo vocabulario, post sex hora de studio. Per 
tale lingua, homine rustico pote judica de veritate, melius quam 
philosophos de hodie». 

LEIBNIZ, in plure libro, expone ideas profundo super isto quæ- 
stione. In manuscriptos, publicato solo in 1908, propone grammatica 
rationale cum vocabulario latino; grammatica rationale elimina 
declinatione, plurale, abstracto, etc. 

Sed lingua rationale remane in mente de philosophos. 





Schleyer (1831-1912), parocho apud Konstanz, in 1879 publica 
primo libro de Vp — Volapük, worldspeech. 

Vp trahe vocabulos ex linguas naturale. 

Vp in, non, de, sal, sol es latino. 

Vp dom, fam, fin, mod, pip... deriva ex latino domo, fama, fine, 
modo, pipa... 

Vp dog = cane, bed = lecto, deg = preca, god = deo, es anglo. 

Vp vol = mundo, pik = lingua, deriva ex anglo world, speech. 


Vp habe orthographia phonetico, non litteras muto, non litteras 
cum plure sono, 

Per vocales -a, -e, -i indica casu; per -s plurale. 

. Ergo Vp dort, doma, dome, domi, doms, domas, domes, domis es 
nominativo, genitivo, dativo, accusativo singulare et plurale de 
dom — domo. : a 

Persona de verbo es indicato per pronomine personale. 

Tempore per prefixo. Vp e-stud, o-stud vale « stude in prate- 
rito », «stude in futuro ». 

Systema de prefixos et suffixos indica modo de verbo, deri- 
vatos, etc. 

Exemplo de Vp: «o fat ob-a-s, kel bin-ol in sül», versione 
litterale: « o pater ego-genitivo-plurale, qui es-tu in celo», id es 
« pater noster qui es in celo ». 

Plure homine attesta quod suffice sex hora pro stude gramma- 
tica, et pro lege et scribe in Vp cum auxilio de suo vocabulario; 
dum in omne alio lingua es necesse annos. Sed qui non cognosce 


m. clave de Vp, intellige nihil de isto lingua. 


Ergo necessitate de propaganda pro auge numero de adeptos. 

In primo tempore, auctore diffunde Vp in Germania de Sud. 

In 1886, Kerkhoffs, docto professore de linguas in Paris, publica 
manuale, vocabulario, et uno periodico, que diffunde Vp in Francia 
et in toto mundo. In 1889 existe 283 societate pro Vp, in Europa, 
Asia, Africa, America, Oceania. Professores diplomato de Vp es 
ultra 1600; manuales de Vp es in numero de 316, de que 182 es 
publicato in solo anno 1888. Et in isto anno es publicato 25 perio- 
dico in Vp, de que quatuor in Italia. 
Kerkhoffs propone de simplifica grammatica de Vp. Alios 

propone modificatione plus grave, et surge multitudine de linguas 
concurrente, Uno es Esperanto, anno 1887. 

Fautores de lingua internationale, conveni numeroso ad secundo 
congressu, Miinchen 6-9 augusto 1887, et funda Academia pro Interlin- 
gua; Schleyer es presidente, Kerkhoffs directore. Tertio congressu, 
Paris 1889, approba statuto, In primo tempore, 1887-1892, Academia 
simplifica grammatica, que pote es reducto ad pauco aut nihil. Sub 
secundo directore, ing. Rosenberger in Petroburgo, 1893-1898, 
Academia collige 4500 vocabulo commune ad linguas de Europa, 
et resulta lingua que omne homine culto intellige ad primo visu, 
aut quasi. Sub tertio directore, rev. Holmes in New York, 1898-1908, 
socios publica vocabularios. 

Prof. Peano, post 1903, publica libros de mathematica in « latino 
sine flexione », lingua sine grammatica et sine vocabulario proprio. 
Et Academia, in die 26.XII.1908, nomina illo directore. 

Academia, in 1910, pone in suo Statuto « Qui mitte ad the- 
saurario fr. 10 per anno, es socio de Academia »; et redde ingressu 
libero ad fautores de omne opinione. Resulta expositione continuo 
de omne forma de lingua auxiliare, et de omne experimento. Inter- 
lingua es scientia de scribe in modo plus facile, logico et diffuso, 
quam in omne alio lingua. Libertate es conditione necessario in 
Scientia. Varietate de linguas es plus apparente quam reale: vario 
experimento converge subito ad solutione definitivo. 

Ex longo et patiente studio de interlinguistas resulta: 

Grammatica pote es reducto ad pauco aut nihil. 

Existe magno vocabulario commune ad linguas de Europa, que 
suffice pro construe lingua naturale, intelligibile ad primo visu aut 
quasi ab omne homine que cognosce suo lingua scientifico. 

Vocabulario internationale es quasi toto latino, incluso greco, 
et es documento vivente pro historia de civilizatione. Si nos adopta 
orthographia latino, lectore pote interpreta vocabulo dubio cum 
auxilio de solo vocabulario latino ad usu de schola. 

Plure libro expone historia de labores pro lingua auxiliare: 

COUTURAT et LEAU, Histoire de la langue universelle, Paris 1903, 
de pag. 576. Les nouvelles langues internationales, 1907, de pag. 112. 

GUERARD, A short history of the international language movement, 
London 1922, de pag. 268. 

G. DI DIA, La lingua universale, Academia pro Interlingua, 1927. 

PANKHURST, The future of international language, London 1927, 
de pag. 95. Isto novo et importante libro da idea claro et completo 
- de quæstione. 


* 
* * 

In 1910, Academia, per votatione, approba etiam regulas pro 
Interlingua, Regulas es solo consilio dato ab majoritate aut unani- 
mitate de socios, et es obligatorio pro nullo, Qui non seque regulas 
y" de Academia es-precato de expone regulas de suo lingua. 





Regulas pro Interlingua. 


E l. Interlingua adopta omne vocabulo commune ad A. F. H. I. P. T. R. (*). 
Et omne vocabulo latino cum derivatos anglo. 

4 2. Omne vocabulo, que existe in latino, habe forma de thema latino. 

3. Suffixo -s indica plurale. 


De Vocabulario. 


Infante disce primo vocabulo pro voca matre; et in «etate de 
duo anno exprime omne suo idea per 50 vocabulo. 

Ad homine rustico suffice 300 aut 1000 voce. Pheedro fac loque 
lupo et agno et multitudine de alios animale per 1000 voce; tale 
es numero de voces noto ad studentes de latino, in «etate de 10 ad 
14 anno. 

Biblia, id es «omne libro», per 5462 vocabulo hebraico, 
describe: creatione de mundo; expulsione de homine ab paradiso 
terrestre; fratricidio de Cain; diluvio universale que fac peri homines 
malo; Noe et familia que genera homines pessimo (Genesi XIII 13), 
que committe omne specie de crimine, usque ad tempore de Romanos. 


(!) A. — anglo, F.— francais, H. — hispano, I. — italiano, P. — portuguez, 
T. = teutico, frarscriptione L. de deutsch, germanico moderno, R. = russo, L.= latino, 
G. = greco, IL. = Interlingua. 

ApI — Academia pro Interlingua. 








Homero, per 5600 vocabulo, incluso nomines de persona et de 
urbes, et vocabulos composito, describe iliade de malos producto ab 
ira de Achille; dissidio inter Jove et Junone; strage de Gracos et 
de Trojanos, per causa de Helena simile ad dea, usque ad funere de 
Hectore domatore de equos. Et describe odysseea de Ulysse captivo 
de nympha Calypso; Cyclopes anthropophago; ZEolo domino de 
ventos; Circe que muta homines in animales; descensu de Ulysse ad 
inferno; cantu de Sirenes; Ulysse que vita Charibdi et non incide 
in Scylla, et infine procos (pretendentes) que devora boves et agnos 
de Penelope, et strage de illos. 

Plus proximo ad nos, Dante (anno 1272 ad 1321) describe 
inferno, purgatorio et paradiso per 7000 vocabulo; Milton, 1608-1674, 
canta paradiso perdito per 8000 vocabulo; 12000 es in Goethe, 
15000 in Shakespeare. 

Vocabularios de uno lingua, que contine vocabulos de omne 
scriptore, es plus amplo. 

Vocabulario de latino classico contine 25 000 voce. 

Vocabulario Anglo de Webster a. 1861, contine 80 009 voca- 
bulo; id es 55 524 grzeco-latino, 22 220 germanico, 2265 de vario 
origine. Suo editione de 1910 contine 400 000 vocabulo. 

Vocabulario Anglo « Funk & Wagnalls, New Standard dictionary, 
New York 1919», contine 450 000 vocabulo; suo compendio Desk 
Standard dictionary, contine 883 000 vocabulo de usu plus commune. 

Si nos considera quod botanicos da nomine ad omne specie de 
herba, zoologos ad omne specie de insecto, astronomos ad omne 
stella, resulta quod numero de vocabulos necessario in omne 
scientia es infinito. 1 

Sed maioritate de vocabulos es ultra raro; homine instructo 
cognosce circa 10000 voce de proprio lingua. 

Informationes precedente es tracto ex Max Müller, The Science 
of Language, et plure alio libro, aut per computatione de voca- 
bulos in vocabularios speciale. 

Vocabulos populare es saepe differente ab uno ad alio lingua. 
Qui cognosce solo linguas populare, non crede ad vocabulario in- 
ternationale. 

Linguas culto de Europa habe numeroso vocabulo commune. 


Suffice de consulta vocabularios de dimensione medio, continente .  . 


circa 30 000 vocabulo. 

Exemplo: I. grammatica, A. grammar, F. grammaire, H. gra- 
matica, P. grammatica, T. Grammatik, R. transcripto grammatica, que 
deriva ex L. grammatica, que deriva ex G. yoappurtin). 

Es A. F. H. I. P. T. R. nomine de scientias, ex Graeco: 

Agronomia, analysi, anthropologia, arithmetica, astronomia, ballistica, 
bibliographia, biologia, botanica, calligraphia, catechismo, chemia, chi- 
| rurgia, cosmographia, cosmologia, crystallographia, encyclopaedia, entomo- 
logia, etymologia, gastronomia, geographia, geologia, geometria, gram- 
matica, hermeneutica, historia, hydraulica, hydrodynamica, hydrographia, 
Aydrostatica, logica, mathematica, mechanica, metaphysica, mnemonica, 
mythologia, ontologia, optica, ortographia, paedagogia, pathologia, phar- 
maceutica, philologia, philosophia, physica, poesia, rhetorica, statica, 
stereographia, stereometria, strategia, teclinologia, topographia, trigeno- 
metria, zoologia. 

Ex latino: jurisprudentia, literatura, medicina, militia, religione, 

Ex arabo: a/gebra. 

Non solo nomine de scientia, sed toto nomenclatura scientifico 
es internationale. Per exemplo, in logica, habe internationalitate 
completo voces greeco-latino: axioma, analogía, thesi, hypothesi, anti- 
thesi, analysi, synthesi, theorema, problema, lemma, critica, sistema, 
idea, methodo, etc. 

Et latino: argumento, classe, deductione, definitione, fundamento, 
introductione, modo, natura, nomenclatura, eperatione, principio, proba, etc. 

Ergo libro de mathematica, scripto in anglo aut germanico aut 
russo, in realitate es scripto in greeco-latino. 

Voces sequente relativo ad commercio habe internationalitate 
AR. HI PI. RE 

Ex latino: accepta, accredita, actione, activo, agente, articulo, assi- 
gnato, associatione, commercio, commissione, commissionario, concordato, 
confisca, contractu, contrafactione, correspondente, credito. creditore, cu- 
ratore, cursu, debito, fabrica, fabricante, fructu, interesse, manufactura, 
moneta, negotiante, obligatione, occasione, passivo, praemio, pretio, pro- 
visione, sequestro, speculatione, spéculatore, taxa. q 

Ex graeco: monopolio. 

Ex arabo: magazin, tara, tariffa. 

Ex italiano de 1400, ex vario origine: agio, banco, bancarotta, 
cassa, finanza, firma, posta, valuta, 

Voces de internationalitate totale, relativo ad schola: 








Ex L.: citatione, commentario, compilatore, copia, cursu, cursivo, , 
declama, dictione, disputa, dissertatione, doctrina, documento, examine, 
examinatore, exemplare, facultate, frontispicio, instituto, instrumento, F 
introductione, lectione, lectore, literatura, magistro, manuscripto, modo, 
nomenclatura, nota, operatione, oratore, praemio, professore, prosa, re- 
censione, redactione, relatione, tabula, textu, titulo, tractatu, univer- 
sitate, vocale. 

Ex G,: charta, papyro, schola, didactica, poëma, poësia, musica, 
drama, comedia, tragedia, mimica, harmonia, melodia, 

Nomine internationale de plantas: 

Ex L.: dorrago, castanea, carduo, fico, lactuca, lauro, lilio, malva, : 
oliva, palma, ranunculo, rosa, salvia, rosmarino, ruta, tuberosa, viola, 

Ex G.: acacia, amaranto, asparago, anemone, aniso, balsamina, p n 
cedro, cichoria, hyacinto, menta, mespilo, myrto, narciso, persica. - 

Ex Arabo: cofea, jasmino (F. jasmin). 

Ex Americano: mais, tabaco. 

Ex Sinense: Zea. 

Nomine internationale de animales: 

Ex G.: amphibio, crocodilo, delphino, dracone, hyena, hippopotamo, — 
leone, leopardo, ostrea, phasiano, polypo, tigre. i 

Ex L.: asino, cato, mollusco, mulo, Parione, scorpione. . 

Vocabulos Italiano et A. F. H. P. T.'R., relativo ad musica: - 
accompagnare, accordo, adagio, allegro, aria, ballo, balletto, cantata, 5 
concerto, duetto, falsetto, fuga, largo, libretto, maestro, piano, bresto, 
primadonna, serenata, tempo. 

Pauco vocabulo es identico in orthographia A. F. H. I. P. T. Re 
panorama, boa, villa, delta, alibi, omnibus, deficit. y 

Vocabulos internationale in tempore moderno preesenta pausa n 
variatione in orthographia. 

Si vocabulo es internationale ab tempore de imperio Romano, 
aut in medio «evo, orthographia es plus vario, et es utile de con- — 
sulta vocabularios etymologico. Exemplo: L. I. asino, H. P. asno, | 





Exemplo de voces latino facto germanico in tempore de im- 
perio Romano: \ 

Moneta Münze, strata Strasse, vino Weín, musto .Most, muro 
Mauer, cellario Keller, tegula Ziegel, aceto Essig, sinape Senf, planta 
Pfanze, bacino Becken, Cesare Kaiser, calce Kalk, calice Kelch, car- ` 


E 


cere Kerker, ceraso Kirsche, cicere Kicher, pice Pech, cista Kiste, 
pavone Pfau, persica Pfirsich, pipa Pfeife, pipere Pfeffer. 

Ultra vocabulos commune, que habe origine historico, existe 
numeroso alio vocabulo de origine indo-europæo. Es tale: 

Numeros: uno, duo, tres, ... decem, centum. | 

Parentes: Patre, matre, fratre, sorore. nepote, socero, nuru, vidua. 

Partes de corpore: capite, barba, aure, oculo, collo, dente, corde, 
genu, lingua, pede, pelle. 

Elementos grammaticale: me, fe, se, ab, în, per, es, sta, suffixo -s 
pro plurale, etc. 

Exemplo: L. sex, I. sei, F. six, HL P. seis, A. six, T. sechs, 
R. shiesti, G. hex (hexagono), Sanscrito shash. 

Si nos decompone vocabulos internationale in elementos, resulta 
expressione pro omne idea. Exemplo: 

L. I. P. anno, H. a7go, F, az, vive in derivatos A. azna/s, annalist, 
annual, in T. Annalen, Anniversarien, Annualitàt, et in R. annaly. 

L. H. P. sol, L. 1. sole, E. soleil, habe derivatos A. solar insolation 
solstice parasol, YT. solar, solarisch, Solarium, Solstitium, Parasol; in 
Dano et in Suedo sol, et in R. solntse, insolatsia. 

Notione de vocabulos internationale es utile pro stude linguas 
moderno et antiquo; et es pretioso instrumento de communicatione 
inter populos; voce internationale es moneta que habe cursu in 
omne natione. 


Meo « Vocabulario Commune ad Linguas de Europa », editione 
‘de 1909, non plus in commercio, contine tabula de 1511 vocabulo 
A. F. H. I. P. T. R. ex greco-latino, 450 ex indo-europao, 35 ex 
arabo, et 154 ex vario origine. Novo editione es de 1915. 

Sed consultatione de numeroso vocabulario. es labore longo. 
Academia consilia regula plus simplice, de adopta omne vocabulo 
anglo-latino, id es, vocabulo latino scripto in vocabulario etymolo- 
gico anglo. Latino et anglo es duo extremo in tempore et in spatio 
de lingua internationale. 


Vocabulario Interlingua-italiano-inglese e italiano-interlingua de nostro 
socio directore et thesaurario ing. G. CANESI, Torino 1921, contine 
10 000 vocabulo anglo-latino, sub triplice orthographia latino-ita- 
liano-anglo. Illo es multo commodo pro interlinguistas, et suffice 
pro omne usu. 

Sine variante sensibile, scriptore pote adopta vocabulos latino 
scripto in'vocabulario etymologico de proprio lingua. Qui stude Inter- 
lingua, stude etymologia et valore exacto de vocabulos in suo lingua. 

In chemia, symbolos es de usu universale. « Au» es symbolo 
de auro, F. or, A. gold. 

Nomenclatura de Botanica et de Zoologia es de usu universale 
in scientia; tale nomenclatura es latino « canis, vulpes », aut ex 
alio origine « cofea, thea ». 

Volapük in editione de 1884, habe 1400 vocabulo radicale tracto 
ex latino, anglo, et alio lingua, sine regula visibile; indica so/e per 
vocabulo latino, et Zw per vocabulo anglo. Tunc concurrente 
indica sole per vocabulo anglo, et /xha per latino, et surge babele 
de linguas artificiale. 

In 1889, J. Lott, constructore de ferrovias in Wien, demonstra 
existentia de vocabulario internationale, et da plure exemplo de 
lingua, que omne homine culto intellige sine studio. Liptay medico 
in Chile, et plure alio, perveni in illo tempore ad idem resultatu, - 

Academia, in periodo 1893-1898, in serie de circulares, collige 
4500 vocabulo internationale, que compara cum L. A. F. H. I. T. R. | 

Exemplo de lingua de Academia in 1895; « Publikasion de 
labors sientik in ist lingu es multe preferabl ka publikasion in 
kelkun lingu nasionik; no es necesik tradukar tal artikles in otr 
lingus, kause omnihom komprend origin skribed per vo aut». 

Omne vocabulo es de origine latino: « Publicatione de labores — 
scientifico in isto lingua es multo preeferibile quam publicatione in _ 
altero linguas, per causa quod omne homine comprehende originale | z 
scripto per vos ipso ». Vocabulos es etiam italiano, franco, anglo, etc. E 

Resulta evidente qtlod vocabulario internationale es latino, et. 
es documento pro historia de civilizatione in Europa. " 







. Orthographia. i 


Qui cognosce uno lingua de Europa, lege in suo vocabulario 
etymologico, quod I. H. P. rosa, F. A. T. rose, R. roza, Suedo rôs, | 
Nederlandese roos, Magyar rózsa, etc. deriva ex L. rosa; isto vo- 
cabulo es scripto in vocabulario etymologico de omne lingua. Ex 
orthographia latino deriva orthographia in linguas moderno. Ergo 
Academia consilia orthographia latino. 

Plure vocabulo habe in latino uno solo forma: ad, in, el, non, 
semper, heri, decem. 

Si vocabulo habe in latino plure forma, per causa de decli- 
natione et conjugatione, nos adopta thema, id es ablativo rosa, anno, 
dente, sensu, die, novo, me, te, se, illo, uno; aut nominativo quando non 
habe suffixo, prisma, nos, vos, duo, qui, breve; imperativo ama, habe 
scribe, audi, es, fis irregulares imita, vol, pote, que ex' quem. 

Thema resulta ex rosam, dentem, sensum, diem, brevem, guem, 
sine suffixo -m de accusativo; ex rosas, annos, dentes, sensus, dies, 
breves, sine suffixo -s de plurale; ex amare, habere, scribere, audire, 
ire, ferre, sine suffixo —re de infinito; ex amat, habet, audit, est, tl, 
sine suffixo -/ de persona. 

Pauco ablativo es in —: revi; forma breve ex accusativo brevem, 
plurale reves, es plus simplice pro illos que non cognosce latino. 

Thema latino, non nominativo, vive in linguas moderno. Exem- 
plo de thema latino, que es vocabulo italiano-hispano-portuguez : 

arbilro, argento, astro, campo, fisco, arte, carne, classe, dote, lite, 
monte, parte, plebe, principe, verlice, veste. 

Derivatos internationale, in orthographia anglo: 

arbitrary, argentine, astronomy, campestral, fiscal, artist, carnivorous, 
classify, dolal, titigate, mountain, partial, plebeian, principal, vertical, 
vestiary. 


SKEAT, Etymological dictionary of the English language, 1888, 
dice: « Is a mere absurdity to cite the Latin nominative », versione: 
« Es mero absurdo de cita latino nominativo ». 


Dispositione de Vocabulario latino ad usu de schola. 


Pro usu de interlinguistas, plure socio de Academia, Peano in 
1909 et 1915, Pinth 1912 et 1917, Basso 1914, Canesi 1921, publica 
voces internationale sub forma de thema latino, in ordine alphabe- 
tico. Qui posside uno ex istos vocabulario, pote lege et scribe 
Interlingua sine alio studio. 

Qui ignora latino, et non habe vocabulario precedente de Inter- 
lingua, sed habe solo vocabulario latino ad usu de schola, libro que 
existe in omne bibliotheca, cum versione in omne lingua, debe 
stude regulas sequente, ex grammatica latino: 

Vocabulario latino contine in ordine alphabetico vocabulos ad, 
in, decem, rosa, prisma, duo, ... 

Vocabulario latino da duo forma de nomine: « rosa rose», 
« dens dentis », nominativo et genitivo. 

Si genitivo termina in -ae, -i, -is, -Us, «ei, 
thema (ablativo) termina in -4, -o, -e, -«, -e. 

Exemplo: Vocabulario latino: « rosa ros », thema rosa; annus: 
anni, anno; liber libri, Zro; vinum vini, v/zo; fames famis, /ame; 
pax pacis, Pace; rex regis, rege; dens dentis, dente: pes pedis, pede; 
mater matris, aire; nomen nominis, z0722ze ; leo leonis, /eone; genus 
generis, genere; corpus corporis, corpore; casus casus, casu; cornu 
cornus, cornu; dies diei, die. 

Vocabulario latino contine adjectivo : 

« Novus nova novum »; thema-ablativo 2070. 

« Brevis breve », thema-nominativo neutro breve. 

Pronomine: ego me, tu że; se; mos; vos; ille illo; iste isto, ja 
(A. #2); qui; que (ex quem). 

Vocabulario latino da plure forma de verbo « amo amas amavi . 
amatum amare». Ultimo es infinitivo; suppresso -7e, resulta 
thema ama. ; 

In modo simile: habeo habere, Za4óe; scribo scribere, scribe ; 
fugio fugere, Juge; audio audire, audi. 

Verbos, que in latino es irregulare: 

Imitor imitari, imita; medeor mederi, mede; nascor nasci, nasce; | 
orior oriri, o77. ' 

Sum esse, es; fio fieri, //; eo ire, 2; fero ferre, /er; 4acio 
facere, fac; volo velle, vo? (ex volo); possum posse, pote (ex potente); 
pluit pluert, fue. | 

Existe plure vocabulo internationale non scripto in vocabu- | 
lario latino: /ogarithmo, oxygenio, telegrapho, radiophonia, aeroplano, 
interlingua, ex graeco-latino; algebra, cifra, cofea, thea, latino scien- 
tifico; A. club, F. buffet, A. albino, I. allegro. Lectore cognosce isto 
vocabulos et non consulta vocabulario. ' 

Qui scribe in Interlingua, pote adopta omne vocabulo que 
prefer, sed debe explica illos, quando time quod lectore non 
intellige. 








Volapük non habe regulas pro orthographia. Academia in 1895 
muta ae et oe in e, ph in f, c in & aut s, supprime vocale finale, 
simplifica consonantes duplo, etc. Et in 1902, muta regulas de 
orthographia, quod redde de valore commerciale nullo publicationes 
preecedente. Academia, in 1909-1912, post longo discussione, approba 
thema latino. Vocabulario de Interlingua resulta utile, sed non 
necessario. In casu dubio, suffice de consulta vocabulario latino ad 
usu de schola. 


Lingua sine grammatica. 


Grammatica tormento de pueritia, es quasi semper inutile. Nos 
considera, per exemplo, italiano: 

Jo scrivo. Tu leggi. Noi abbiamo una lingua e due orecchi. La 
lingua internazionale ieri era un’utopia, domani sarà le verità, 

Scribe omne vocabulo sub forma citato in vocabulario, et sup- 
prime elementos inutile; resulta italiano sine grammatica: 

Io scrivere. Tu leggere. Noi avere uno lingua e due orecchio. Lingua 

internazionale ieri essere utopia, domani essere verità. 
i Tale lingua es tam claro quam lingua cum grammatica. Resulta 
inutile genere, numero, articulo, persona, modo, tempore de verbo, etc; 

Si cum auxilio de vocabulario italiano-franco nos verte omne 
vocabulo, resulta franco sine grammatica: 

Je écrire. Tu lire. Nous avoir un langue et deux oreille. Langue 
international hier êlre utopie, demain être vérité, 

Tale lingua es « petit nègre », commodo pro qui non pote 
occupa annos de vita, pro stude 2265 forma differente de verbo in 
lingua franco (Lemaire, Leçons sur Ilo, 1909). 

Anglo sine grammatica: 

I write. You read. We have one tongue and two ear. 

Isto es anglo vero, excepto ear-s. Lingua anglo habe pauco 
grammatica, 

Lingua de Sina (China) non habe grammatica. Formulas de 
mathematica, quale 2--3 = 5, es propositione sine grammatica. 

Lingua sine grammatica es de interpretatione immediato cum 
auxilio de solo vocabulario. Viatore in natione extraneo, per 100 vo- 
cabulo, pote loque in lingua sine grammatica, et publico intellige. 

Sed non es decente de publica uno libro in lingua nationale sine 
grammatica, aut contra grammatica, sicut non es decente de ambula 
in publico cum veste contra habitudine. 

Nos non time indignatione de Cicerone et de Horatio, et nos 
reduce omne vocabulo ad thema. Resulta «latino sine flexione »: 

Me scribe. Te lege. Nos habe uno lingua et duo aure. Lingua 
internationale heri es utopia, cras es veritate. 

Grammatica non es semper inutile. Si suppressione de flexione 
confunde singulare cum plurale, preterito cum futuro, activo cum 
passivo, tunc nos muta forma de propositione. 

B. Russell, The principles of mathematics, Cambridge a. 1903, dice: 

« The excellence of grammar as a guide is proportional to the 
paucity of inflexions, i. e. to the degree of analysis effectued by 
the language considered ». y 

Versione: « Excellentia de grammatica ut regula de logica, 
‘es proportionale ad paucitate de flexiones, id es, ad gradu de ana- 
lysi effectuato per lingua considerato ». 

Distinctione de partes de oratione «substantivo, adjectivo, 
verbo, adverbio, præpositione », es relativo ad lingua cum fle- 
xiones; et habe nullo valore logico; hoc es ultra noto ad linguistas. 
Toto nomenclatura de grammatica resulta sine valore. 


Quæstiones de grammatica. 


Nunc nos stude elementos de grammatica latino et de linguas 
moderno. 

Casu latino es mortuo. Preepositiones 24, ad, de, in... es elemento f 
de vocabulos internationale: ab-dicatione, ab-erratione, ab-origines, 
ab-scissa, ab-soluto, etc. 

Latino: « Vox populi, vox Dei » = IL. (Interlingua) « Voce de 
populo, voce de Deo». 

L. « Hodie mihi, cras tibi » — IL. « Hodie ad me, cras ad te >, 

L. « Gratia generat gratiam, lis generat litem » — IL. « Gratia 
genera gratia, lite genera lite », 

L. « In medio stat virtus » = IL. « Virtute sta in medio ». 

L. et IL. « Nemo propheta in patria ». 

| Suffixo -s pro plurale es internationale: latino mazre-s, franco. 
mére-s, hispano et portuguez madre-s, anglo mother-s, nederlandense- 
_ moeder-s, greeco métere-s, sanscrito mátara-s, volapúk mot»s. 
Supprime illo quando es solo concordantia grammaticale: 
« Homine habe uno lingua, duo aure, decem digito, plure 
dente, et numeroso capillo ». | 
L. « Verba volant, scripta manent » = IL. « Verbo vola, scripto. 
mane (remane)». 
Lingua Magyar non indica plurale post numero. 
Nos pote supprime plurale in propositione que logico voca. 
« universale »: 
« Leones sunt fortes » — L. « Leo est fortis » — IL. « Leones. 
es forte », aut « Leone es forte ». 
L. « Verba movent, exempla trahunt » — IL. « Verbo move, 
- exemplo trahe », 
Plurale, quando habe valore logico, pote es substituito per 
uno vocabulo: i 
« Patre habe filios » — « Patre habe plure filio ». 


firticulo non existe in Latino et in Russo, et es inutile. 

IL. « Tempore es moneta » — I. « Il tempo é moneta » — A. 
« Time is money ». 

Articulo I. Z/ lo la, F. le la, H. el lo È P. o a, A. the, T. der 
die das, quando habe valore, significa ¿llo. IL. «Da ad me libro, 
illo libro, uno libro, meo libro, illo meo libro, ... ». 


Comparativo et superlativo latino: « majore maximo, minore 
minimo, meliore optimo, pejore pessimo » es internationale. 

Linguas moderno indica comparativo per plus, et superlativo. 
per ultra, trans (E. très), vere (A. very). 


Genere artificiale es complicatione inutile. Mas = masculo, et 
femina indica genere naturale, « cane mas, cane femina ». 

Vocabulos: « patre matre, fratre sorore, propheta prophetissa », 
es internationale. 

‘Concordantia de adjectivo cum substantivo non existe in A, et es 
inutile. L, «ars longa, vita brevis» = IL. «arte es longo, vita es breve». 

In lingua sine genere artificiale, distinctione inter nomine et 
adjectivo es inapplicabile: «the distinction between noun and 

adjective is inapplicable to English grammar » (Encyclopedia Bri- 
tannica). 


Numeros latino: «uno, duo, tres, quatuor, quinque, sex, septem,. 
octo, novem, decem, centum, mille », es internationale. f 

11 2 decem et uno, 15 — decem quinque, 20 — duo decem, 
1925 — mille novem centum duo decem quinque. 

O0 — zero (ex Arabo). 

1 000 000 — millione (ex Italiano). 

1 000 000 000 — milliardo (ex F.). 

¡Numeros ordinale: « primo, secundo, tertio,.. decimo, cente- 
simo » es internationale; nos pote elimina illos. 

« Alphabeto latino habe 25 (duo decem et quinque) littera: 
ABCDE FGHIJ KLMNO PORST UVXYZ ». 

« Primo littera es A. Secundo es B. C es ante D. F es post E. 
H es inter G et I. Z es ultimo. Y es ante ultimo, O es in loco 15. 
T habe numero 20 ab principio, et numero 6 ab fine ». 


Pronomine indica persona de verbo: « Me habe, te habe, illo 


have, you have, they have ». 


Suffixo pro tempore de verbo es inutile. « Tempore es moneta », 
«rosa habe odore », «duo plus duo vale quatuor», et omne propo- 
sitione de scientia, non depende ab tempore. 

« Si hodie es mercurio-die, heri es marte-die, ante heri es 
luna-die, cras es jove-die, post cras es venere-die ». 

« Interlingua in preterito es utopia, in futuro es veritate ». 

« In principio Deo crea celo et terra ». 


Futuro latino ama-bi-1 consta de thema ama, de -bi identico ad 
ji, et de suffixo -f de persona; et es mortuo. 


Nos pote” indica futuro per: «i stude » = F. «va étudier » 


= I. « va a studiare » = A. «go to study ». 

L. « Qui amat periculum, peribit in illo » (Ecclesiaste III, 27) 
— « Qui ama periculo, i peri in illo ». 

Isto 7 es noto per grammatica latino, quale thema-imperativo 
de verbo «eo ire»; vive in infinitivo I. ie, F. ira, H. P. ir, et in 
compositos internationale ad-i-tu, ex-i-tu, trans-i-lu, etc. 

Forma « vol stude, debe stude » responde ad futuro A. « will 
study, shall study ». 

Forma « habe ad stude » responde ad I. « studierà », et similes 
in F. H. P., ex L. «studere habet », A. « have to study ». 

« Qui stude, fi docto ». Isto // — i es, I. diventa, F. devient, 


„A. become. T. wird responde per etymologia ad L. verte. 


Quod grammaticos voca futuro, in omne lingua es statu præsente. 


Nos pote indica præterito per adverbio latino, jam (I. già, 
F. déjà, H. ya, P. já). 

L. « Multa renascentur quæ jam cecidere » (Horatio) = « Multo 
re que jam cade, i renasce » = « Multo re, que in preterito cade, 
in futuro renasce », 

Etiam indo-europæo e indica præterito. 

Isto e es augmento in Græco; Sanscrito muta e in a: 

Greco éqegov, e-phe-rom = Sanscrito a-bhar-am = «me e fer». 

Greeco ¿0m, bibo, e-dó = Sanscrito a-dá-/ — «illo e da». 

Greco ubròs Èpn = L. ipse dixit = « ipso e dice». 

Latino e =ex; ex-presidente = presidente in preeterito. 

Volapúk indica tempore per augmento, sicut in greco: Vp. 
«e-fug » = Interlingua « e fuge » = Graco ¿quye. 

Sed publico non intellige elemento e sine explicatione. 

«Me veni ab scribe» responde ad preterito F. « je viens d'écrire». 

« Me habe scripto » reproduce preterito L. «io ho scritto », 
F. «j'ai écrit », A. « I have written », T. « ich habe geschrieben », 
L. «scriptum habeo», significa « me habe, tene, posside libro 
Scripto », et indica statu presente. 


Modo de verbo es inutile. Lingua A. non habe suffixo pro 
infinitivo. 

L. «Do ut des» = « Me da ut te da». 

L. « Edimus ut vivamus » = « Nos ede pro vive», 

L. (S. Paulo) «Qui non laborat, non manducet » = « Qui non 


labora, non debe manduca ». 


L. et IL.: « divide et impera >, «in dubio abstine», « ab uno 
disce omnes», « ne projice margaritas ante porcos ». 

Latino de Luca IV, 23: « Medice, cura te ipsum» — « O medico 
cura te ipso». 

« Me stude, me vol stude» — A. «I study, I will study ». 
« Me habe libro ad stude » — A. «I have book to study ». 
L. «Errare humanum est» = «Errore es humano» = «Homo erra». 


L. « Beneficium accipere libertatem vendere est » (Publio Syro). P 


= « Qui accipe beneficio, vende libertate ». 

L. « Ars est celare artem » (Ovidio) — « Arte cela arte ». 

L. « Accipere quam facere prestat injuriam » (Cicerone) = « Es 
melius de recipe quam de fac injuria ». 

I. « Volere è potere » = F. « Vouloir c'est pouvoir ».— « Qui 
vol, pote ». 

L. « Prudentis est mutare consilium » — « Homine prudente 
muta consilio», j 

L. « Laborare est orare» — « Qui labora ora» — L. « Qui la- 
borat orat». 

‘Articulo greco to, indo-europeeo, pote indica infinitivo. Vide |. 
libros citato. U mz 


Participio latino in -n/e vive in numeroso vocabulo A. F. H. 
I. P. T. R. «adjutante, agente, assistente ». Nos pote exprime illo. 


per que, qui, quod. 


Que, thema de latino guem, ablativo quo, I. che, F. H. P. gue, — 


A. who. 

« Vacante = que vaca. Tangente = que tange. Studente = qui 
stude ». ; 
L. « Ducunt volentem fata, nolentem trahunt » (Seneca) = « Fato. 
duce qui vol, trahe qui ne vol », 

L. « Plures adorant solem orientem quam occidentem » — « Plures 
adora sole que (dum) ori, quam dum cade». 

Passivo latino « amor amaris amatur » es mortuo. : 

Linguas moderno A. F. H. I. P. T. indica passivo per participio, 

que in latino habe suffixo -/o; « amato, completo, audito ». | 

Additione de suffixo -/ ad thema de verbo in latino satisfac 

regulas complicato: scribe scripto, rumpe rupto, fer lato, etc. 

Academia, in 1890, regulariza participio passivo, et obtine vo- 

cabulos artificiale. i 

Solutione plus naturale es de adopta participio passivo latino, - 

„sine modificatione. i 

Vocabulario latino ad usu de schola cita verbo sub forma «amo 
amas amavi amatum amare»; ex «amatum », vocato « supino », 
resulta participio amato. Et viceversa, vocabulario contine in ordine 
alphabetico, «amatus a um». 

Participio passivo latino es quasi semper internationale. 

j Anglo « allude allusion, deride derision, describe description, 
evident vision, indulge indult, frangible fracture, ...». Verbos latino, 
que habe duplice forma internationale, de preesente et de supino, es 
in numero de circa 100. 

Nos pote elimina passivo per conversione de propositione. 

« Filio es amato ab matre » — « Matre ama filio ». 


L. «Fortes fortibus creantur» — « Homine forte es creato ab 
forte » = « Homine forte crea forte ». 

L. « Avarus nullo satiatur lucro » (Seneca) = « Avaro es satiato 
«ab nullo lucro » = « Nullo lucro satia avaro ». ù 


Si propositione cum passivo non habe subjecto explicito, suffice 
de scribe nos, homo, et se. 

Nos distingue: komo = F. on, T. man, et homine = F. homme, 
T. Mann. 

L. « Amici probantur rebus adversis» (Cicerone) — « Amico es 
probato in adversitate» — « Nos proba amico in adversitate ». 

L. «Similia similibus curantur» — « Nos cura simile per simile». 

L. « Quod gratis asseritur, gratis negatur» — « Quod gratis es 
asserto, gratis es, negato» — : Quod uno gratis assere, alio gratis 
nega». - é 

L. « Frangar non flectar » — « Me pote es fracto, non flexo» 
— « Homo pote frange, non flecte me». 

L. «Qui lugent consolabuntur» (Matthaeo V. 5) = «Qui luge 
fi consolato» — « Homo i consola qui luge (fle, plora) ». 

Quem, accusativo latino de que, pote indica participio passivo: 
« quem ama — amato », « quem rumpe — rupto ». 

Quem vive in H. guien, P. guem, F. que (opposito ad quz); habe “I 

origine commune cum A. whom, T. wen; sed in F. H. P. A. non es 
semper accusativo, 

« Qui es amato ab deos, mori juvene » = « Quem deos ama, mori 
juvene» = L, «Quem Di diligunt, adolescens moritur » (Plauto) = 
A. «He whom the gods love, dies young». 

L. « Necesse est ut multos timeat quem multi timent» (Laberio) | 

— « Quem multos time, debe time multos» — « Qui fac time multos, 
«debe time multos» = A. « He whom many fear, must fear many». — 
L. « Leges a victoribus dicuntur, accipiuntur a victis» — « Lege 
s dicto ab victore ad victo» = «Qui vince dice lege ad quem a 
‘vince ». | ^ Û 

L. «Qui judicat judicabitur » (Mattheo VII, 1) = « Qui judica —— 
fi judicato» — « Homo i judica qui judica» — « Homo fi judice de +2 
judice» — « Qui judica fi quem judica ». 

In loco de quem nos pote scribe que, in propositione «que- 
subjecto-verbo ». Per exemplo « Petro, que Paulo ama» significa 


«Paulo ama Petro», et « Petro, que ama Paulo» significa « Petro 
«ama Paulo». 


Gerundio L. « Docendo discitur » = « Homo dum doce, disce» — 
= «Qui doce, disce ». 

L. « Fama crescit eundo » — « Fama cresce dum i». 

L. « De gustibus non est disputandum » — « Nos ne debe disputa — 
«de gustu ». 

L. « Alitur vitium tegendo » (Virgilio) — « Homo ale vitio, dum ^ 
itege illo » = «Qui tege vitio, ale illo ». 


Suffixo de adverbio /or/ifer es mortuo et inufile: 

« Discipulo es diligente, stude in modo diligente, scribe claro 
'et elegante, scribe in forma claro et elegante, canta forte, canta 3 
|. cum voce forte ». 


forteménte», et in modo simile in F. H, P;; publico in — vide. \ 
.hodie suffixo de adverbio. FAM 

L. « Fortiter in re, suaviter in modo» = « Nos debe es forte 
‘in re, suave in modo». : 


Derivatos latino es quasi semper internationale. 

Ex vocabulos derivato, decomposito in elementos, nos deduce | 
radice minus noto. Per exemplo, nos deduce L. « sole, die, anno », 
rex A. «solar solstice insolation parasol; diary diurnal meridian, 
annals anniversary annual annuary ». ag 

Vp. et imitatores forma derivatos artificiale, que solo adeptos 9 
‘intellige. 

Dr. Alberto Liptay, in importante libro « La lengua católica » 
de 1890, expone historia de idiomas internationale præcedente, et 
enumera voces commune ad 500 000 000 de homines, id es: 757 
cum suífixo -ale: ideale, finale; 1500 in -ore: agricultore, rectore; 
2497 in -one: accessione, allusione; 354 in -ante: fabricante, aspirante; 
205 in -ente: absente, tangente; 446 in -ile: infallibile, irresistibile; 
333 in -/ate: simplicitate, libertate ; 260 in -ntia » distantia, audientia, etc. 

Nos pote elimina derivatos, internationale aut non: «littera 
finale» — «littera in fine»; « nationale » — « de natione »; « inter- 
tionale» — «inter nationes»; « stabile » — « que sta »; « medico » 
— «qui mede»; «coquina » — «loco pro coque»; « caseina » = 
«extracto de caseo »; « auditore » — « qui audi ». 

L. «Inest clementia forti » — « Homo forte es clemente ». 

L. « Felicitas habet amicos » — « Homo felice habe amicos ». 

L. « Ars est imitatio nature » = « Arte imita natura ». 

L. « Designatio unius est exclusio alterius » — « Qui designa 
uno exclude altero ». Etc. Vide meo « Vocabulario Commune » 
a. 1915, et Vocabulario Canesi. Isto studio es plus theorico, quam 
practico, nam derivatos es internationale. 


Pronuntiatione de latino es pauco differente in scholas de 
vario natione. 

Pronuntiatione antiquo, quale linguistas demonstra, da ad omne 
littera uno sono: i 

c = k, et g semper gutturale; 
h = A. T. 4, aspirato; 

ae quale e aperto. T. ae; 

oe — F. eu, T. oe. 

In vocabulos graeco: y —F. «; 2— A. F. z; ch — T. ch, H. j; 
th= A. th-ank; ph bilabiale. i 

Publico pote es curioso de cognosce in quale modo gramma- 
ticos reconstrue pronuntiatione de antiquo latino, et demonstra 
quod littera c es semper gutturale. 

Quando homo construe aut adapta uno alphabeto pro scribe 
suo lingua, semper suo alphabeto es phonetico, ad omne sono 
responde uno signo, ` 

Tale es alphabeto constructo in nostro tempore pro scribe 
evangelio in linguas de populos non civile. Etiam puero, quando 

disce ad scribe, construe systema phonetico, et committe quod 
magistro voca errores de orthographia. 
Cum tempore, pronuntiatione orale varia plus rapido quam 
orthographia scripto, et resulta discordantia, que existe in nostro 
linguas, et es maximo in Anglo. i 
Quod c in latino habe uno solo sono, resulta ex grammaticos 
antiquo, que non loque de duo sono differente de ¢ ante a et e. 
Prisciano, circa anno 550, dice quod e et 4 habe idem valore. 
Greco + es semper gutturale, et inscriptiones graeco, super 
H lapides hodie existente, transcribe, in vocabulos latino, ¢ per &, et 
' non per sigma: Censor kensor, census kensos, Cicero Kikerón,... 

Et latinos transcribe greeco # per c in omne positione: Cecrops, 
Cimon, ceraso. 

In trascriptione de vocabulos latino in gothico, c fi #- L. aceto 
aikaits, carcere karkara, lucerna lukarn. 

Sono gutturale de c remane in vocabulos latino facto germanico 
in tempore de imperio Romano: bacino Becken, Caesare Kaiser, calce 
Kalk, calice Kelch, carcere Kerker, cellario Keller, ceraso Kirsche, cicere 
Kicher, cista Kiste, 

Mutatione de sono gutturale in palatale de ce ci eveni post im- 

3n] perio Romano. Antiquo sono remane in Sardo, dialecto de Lugo- 
— . duro: «kelu, kentu, kerbu, kera », ex L. « celo, centum, cervo, cera » 


Accentu. Vocabulario latino ad usu de schola indica accentu 
| ' de vocabulos latino per signos de breve et:longo. « Vocabulario 
Ê i Commune» de 1915 indica in modo simile accentu in omne vo- 
E cabulo latino classico aut moderno. 

| Plure interlinguista prefer regula plus simplice. 

Volapük pone accentu super ultimo syllaba sicut in francais, 
— . aut supprime accentu. Academia in 1897 consilia accentu super 
vocale praecedente ultimo consonante non finale. Resulta accentu 
latino et italiano in résa, lingua, /talia, séptem; et accentu italiano 
(non latino) in permáne, remáne, approba; et accentu latino (non 
italiano) in ¿dolo, charactere, tetragâno, agonia, geometria ; accentu fran- 
Cais in ca/cido, facile, publico. Qui audi accentu contra suo habitudine, 
judica pronuntiatione malo, et contra bono gustu. Sed bono gustu es 
queestione de consuetudine, et « de gustibus non est disputandum », 
nos non debe disputa de gustu. 

Accentu es vario in linguas moderno, I. P. geometria. F. géométrie, 
H. geometría, Y. Geometrie habe accentu super syllaba tri; R. geo- 
metrija super me; A. geometry super o; et Hungar (Magyar) geometria 
super ge. 


Conclusione 


Interlingua, conforme ad regulas de Academia. concorda cum 
«latino sine flexione », adoptato post anno 1903, in plure libro, et 
in numeroso publicatione de periodicos scientifico: Schola et Vita 
de prof. MASTROPAOLO in Milano; circulares de Observatorio 
astronomico in Cracovia per prof. BANACHIEWICZ; Cognitiones de 
Mathematica per prof. DICKSTEIN in Varsavia; Archivio di Storia della 
Scienza, per prof. A. Mieli, in Roma; etc. etc. 

Omne homine culto, que cognosce aut vocabulario latino, aut 
vocabulario scientifico de uno lingua de Europa, intellige Inter- 
lingua, sine studio. Homine minus culto disce, in Interlingua, voca- 
bulos latino vivente in suo lingua, et fi culto. 

Academia, post 1910, es societate inter fautores de lingua 
auxiliare in generale. 

Qui mitte quota ad thesaurario. es socio de Academia. Omne 
socio pote publica uno pagina in periodico de Academia, et plure 
alio ad pretio de 10 franco auro per pagina. Socio pote adopta 
forma de lingua que prefer. 

Majoritate de socios et adopta vota regulas pro Interlingua; 
regulas es solo consilio; Academia preca socios que non seque 
isto regulas de expone regulas de suo lingua, 

Academia consilia usu de vocabulos hodie internationale; id es, 
de omne vocabulo latino, cum derivatos anglo. Quando tale vocabulo 
defice, interlinguista pote adopta vocabulo latino; lectore intellige 
semper cum auxilio de vocabulario latino; sed es utile de reduce 
numero de vocabulos latino mortuo ad minimo, ut lectore intellige 
sine auxilio de vocabulario. 

Pro ideas moderno, vocabulos es greeco-latino et internationale: 
telegrapho, telephono, aéroplano,... 

Quando defice vocabulo internationale aut latino, interlinguistas 
pote adopta omne specie «de vocabulo; et explica illo, quando time 
quod publico non intellige. 

Plure auctore imagina vocabulario «a priori », super classifi- 
‘catione de ideas. Per exemplo, Foster in lingua Ro, a. 1922, pone 
* — pronomine, aó — me, ac — te. ad — illo,.. da = materia, bac = 
hydrogenio, fad = oxygenio, fag — nitrogenio, etc. 

Lingua super classificatione de ideas non es ‘absurdo, sed nos 
‘es longe ab classificatione rationale de omne idea. 

Existe linguas mixto; tale es Volapük, que per vocales a, e, 2,... 
post nomine, indica casu, et ante verbo, indica tempore. Et trahe 
vocabulos ex linguas vario, sole ex latino, luna ex anglo, etc. Lingua 
de isto specie exige studio longo, et inutile si lingua non fi universale. 

Consilio de Academia super vocabulario significa: « Socio que 
„adopta vocabulo artificiale, aut minus noto, quando existe vocabulo 
latino-anglo, es precato de expone regulas de suo vocabulario ». 


Academia consilia orthographia latino, pro vocabulos existente 


in latino. Tunc vocabulario de Interlingua es utile, non necessario, 
Academia preca socio que non seque isto regula, de expone regulas 
«de suo orthographia. 

Pro grammatica, Academia consilia suffixo -s pro plurale, que, 
per suo internationalitate, es adoptato ab Volapük, et ab quasi 
omne lingua artificiale. Socio que adopta grammatica plus amplo, 
‘es precato de expone suo grammatica. 

Directione pone in discussione officiale et in votatione, omne 
propositione que sex socio subscribe. . 

Tale libertate, necessario in queestione scientifico et practico, 
*conduce subito ad concordia. i 


Cavoretto - Torino, 1 octobre 1927. G. PEANO. 

“ACADEMIA PRO INTERLINGUA 


Volapük — München 1887 — Paris 1887-1892 — Petersburg 1893-1898 
New York 1898-1908 — Torino 1909 — Jnterlingua * 


Presidente: G. PEANO, Prof. in Univ. de Torino. Cavoretto-Torino. 
Directore et Thesaurario: Ing. G. CANESI, Via Costigliole, 1, Torino 105. 


SECTIONE ANGLO: Praesidente: prof. F. Donnan;: Vice Praesidente: Dr. Heron-Allen; 
Thesaurario: Gerald A. Moore, 32 Cleveland Square, London W. 2; 
Secretario: S. E. Corio, 2 Pemberton Row, London E. C. 4. ' 


STATUTO (extracto). — Academia es societate inter fautores de lingua 
auxiliare internationale. Qui mitte ad thesaurario 10 franco per anno, es socio 
de Academia. Socio novo habe jure de voto tres mense post inscriptione, 
Presidente pone in votatione omne propositione que sex socio subscribe. 

Socio, que non mitte quota ante 1 aprile, es dimissionario. 


REGULAMENTO. — Socio que mitte uno suo publicatione ad omne alio 
socio non debe quota. Qui mitte quota ad thesaurario, pote publica gratis uno 
pagina in periodico de Academia, et plure ad pretio de 10 fr. auro per pagina. 

Omne socio pote adopta forma de lingua que illo prefer. 

Directore supprime scriptos contra leges et personas. 


INDICE 


Interlingua. ê î ; 2 : : 5 e ¿DAL 251 
Historia . A Û è : A Y : 1 ; » 1 
Regulas pro Interlingua > : : 5 : 5 » 4 
De vocabülario : : i 2 2 2 : i » 4 
*Orthographia . ê e : E i a x : > 9 
Dispositione de vocabulario latino ad usu de schola . > 10 
Lingua sine grammatica È 3 ; 3 Ê 4 » 12 
Quaestiones de grammatica; casu, plurale, articulo, 

comparativo et superlativo, genere, numeros, per- 

sona de verbo, tempore, modo, participio, passivo, 

gerundio, derivatos, pronuntiatione, accentu : » 13 
Conclusione , — > ; A i » A : » 21 








Stabilimento Graphico Foà, Soc, An, - Torino, Via Nizza, 80. 





























RON. ¿| PUBLICATIONES 

5; Pretfo es in Lire de Italia. Dollar — 15 L. - Socio pote obtine 
A dénoMbros pro valore «equivalente ad quota sociale. 
Academia pro Interlingua, Discussiones, anno 1909-1910, 
`N. 1-7 — anno 1911, N. 1-5 - anno 1912, N. 1-7 - anno 1913, N. 1-3. 
Circulares anno 1921, N. 1-3 — anno 1922, N. 1-4 - anno 1923, 
N. 1-4 — anno 1924, N. 1-6. - anno 1925, N. 1-6. — anno 1926, N. 1-6, 
_ Collectione completo L. 400. = Anno 1925, L. 20 - 1926, L. 20. 
-.G. PEANO, Vocabulario commune ad Latino - pean Français 
- English - Deutsch, Editione II, anno 1915. 

Isto libro contine circa 14000 vocabulo în căra dn Baia” scripto in RE de 
5 lingua citato, derivatione et synonymos. 

G. PEANO, Interlingua - Historia - Regulas pro Interlingua - De Vo- 
cabulario - Orthographia - Lingua sine grammatica, 1927. L. 2. 


G. PEANO, Formulario mathematico, a. 1908, pag. 500. - L. 50. 


G. CANESI, Vocabulario Interlingua Italiano-Inglese e Italiano- 
Interlingua, con prefazione e questioni di grammatica, di 
G. Peano, Ed. Paravia, Torino, 1921, L. 10. 

Isto libro contine vocabulos internationale, sub triplice forma; latino, italiano, anglo; 
et vocabulos italiano, cum versione in Interlingua. Illo contine etiam expositione amplo . 
“super historia de Interlingua, et quaestiones de grammatica, 

J. B. PINTH, Die internationale Hilfsprache Interlingua, Luxem- 
bourg, 1911. L. 2. 


. B. PINTH, Deutsch-Interlingua Woerterbuch, Linz, 1912. L. 5. 


. B. PINTH, Deutsch - neulateinisches Woerterbuch, Luxemburg, 
1917. Vide ApI 1926 pag. 2 E. 


B. HARTL, interlingua? Manuale ad usu de omne natione, Tine: 
| 1999. I9 


—— 29, Roma, 


Principios elementario de Radiotelegraphia et de Radiotelephonia, 
È Rashington, 1925. Versione ex anglo per A. FANTI. L. 5. 
ihartas-postale pro propaganda, edito ab socios: 


10 exemplare vario L, 1 —; 100 L. 8 —; 1000 L. 70. 
Dirige ordinationes ad thesaurario Ing. CANESI, via Costigliole, 1, Torino. 


- Plure publicatione de mathematica, et de alio scientia, per socios 
anachiewicz, Borio, Canesi, Cassina, Cipolla, Gianolio, Panebianco, 
'eano, Quarra, Stamm, Viglezio, Wehmeyer, etc., et publicationes 
| linguas artificiale Volapük, Esperanto, Ido, Universal, Romanal, 
ÊR dental; Ro, etc. 





